ค้านแหลกเลือกนายกโดยตรง
ยิ่งกว่าเผด็จการรัฐสภา พรรคเล็ก-หมดโอกาส ชี้ถ้าจะแก้ส.ส.ซื้อเสียง ก็ต้องแก้ไขให้ตรงจุด,กมธ.ยกร่าง รธน.ไฟเขียวติดดาบประชาชนมีอำนาจตรวจสอบการใช้อำนาจรัฐ แตะเบรกหั่นวาระกรรมการในองค์กรอิสระ รอที่ประชุม สปช.เคาะชี้ขาด เสรี เผย กมธ.ปฏิรูปของ สปช. 18 คณะส่งข้อมูลครบ ถึงมือ เทียนฉาย 12 ธ.ค.เปิดเวที 15-17 ธ.ค. ให้สมาชิกอภิปรายเต็มที่ สนช. ปาดหน้าเรียกถกความเห็นร่าง รธน. กมธ.การเมืองเห็นสอดคล้องเลือกตั้งตรงนายกฯ แต่ให้ทำบัญชีรายชื่อ ครม.ไว้ 2 เท่า กมธ.กฎหมายชงโยกศาล รธน.ไปสังกัดศาลยุติธรรม กระแสต้านเลือกตั้งนายกฯโดยตรงดังไม่หยุด วุฒิสาร ติงตั้งโจทย์แก้โกงเลือกตั้ง ต้องแก้การซื้อเสียง ไม่ใช่แก้ที่ระบบ นคร อ้างเสียง สปช.ส่วนใหญ่ไม่เอาด้วย อาณันย์ ห่วงยิ่งเป็นเผด็จการรัฐสภา ฟันธงไม่ผ่านด่านแน่ ประยุทธ์ ยันกลางวงประชุมอาเซียน-เกาหลี เร่งปฏิรูปคืนสนามเลือกตั้งเร็วที่สุด,กรณีข้อเสนอจัดทำรัฐธรรมนูญใกล้เข้าสู่การพิจารณาของที่ประชุมสภาปฏิรูปแห่งชาติ (สปช.) และคณะกรรมาธิการยกร่างรัฐธรรมนูญในวันที่ 15-17 ธ.ค. ล่าสุดคณะอนุกรรมาธิการและคณะกรรมาธิการชุดต่างๆทั้งของ สปช. และคณะกรรมาธิการยกร่างฯได้ส่งสรุปความเห็นในประเด็นต่างๆให้ผู้รับผิดชอบเรียบร้อยแล้ว,เมื่อเวลา 10.00 น. วันที่ 11 ธ.ค. นายไพบูลย์ นิติตะวัน ในฐานะประธานอนุกรรมาธิการ (กมธ.) พิจารณากรอบการจัดทำรัฐธรรมนูญคณะที่ 8 ภาค 3 นิติธรรม ศาลและตรวจสอบการใช้อำนาจรัฐ หมวด 2 องค์กรอิสระตามรัฐธรรมนูญและองค์กรตามรัฐธรรมนูญ ในคณะ กมธ.ยกร่างรัฐธรรมนูญ กล่าวว่า วันนี้คณะอนุ กมธ.จะเสนอหลักเกณฑ์ต่อ กมธ.ยกร่างฯ เพื่อพิจารณาบัญญัติในรัฐธรรมนูญถึงการสรรหาคนมาเป็นกรรมการในองค์กรอิสระ และที่มาของคณะกรรมการสรรหา รวมถึงภาคองค์กรเอกชนที่ใช้งบประมาณแผ่นดิน โดยให้เพิ่มช่องทางให้ประชาชนยื่นเรื่องร้องต่อองค์กรอิสระ จากเดิมที่ต้องร้องผ่านองค์กรอิสระ ให้ยื่นเรื่องร้องเพิ่มผ่าน ส.ส. หรือ ส.ว.ไปยังศาลปกครอง ศาลรัฐธรรมนูญ ศาลยุติธรรมได้ด้วย,นายไพบูลย์กล่าวต่อว่า ส่วนการตรวจสอบทุจริตคอร์รัปชัน เสนอให้ภาคประชาชนมีส่วนร่วมการตรวจสอบการใช้อำนาจรัฐ โดยตั้งสภาตรวจสอบภาคประชาชนทุกจังหวัด ทำหน้าที่ร่วมตรวจสอบแทน ป.ป.ช.จังหวัด และ กกต.จังหวัด เพื่อให้ตรวจสอบการทุจริตการเลือกตั้งรวมไปด้วย ซึ่งสามารถยื่นร้องต่อศาลโดยตรงได้โดยไม่ต้องผ่านอัยการ พร้อมเสนอตั้งสมัชชาคุณธรรมแห่งชาติทำหน้าที่ประเมินผลงานองค์กรอิสระทุกปี และให้เผยแพร่ให้สาธารณะทราบ ทั้งยังเสนอให้หน่วยงานของรัฐที่เกี่ยวกับการออกสัมปทานบัตรหรือใบอนุญาตใดๆจากรัฐที่มีมูลค่าเกิน 1 ล้านบาท ต้องเปิดเผยข้อมูลการขอสัมปทานบัตรหรือใบอนุญาตต่างๆ ให้สาธารณชนทราบทั้งทางสื่อทั่วไปและสื่อออนไลน์ เพื่อลดการทุจริตคอร์รัปชัน ทั้งนี้เป็นแค่ข้อเสนอต่อกมธ.ยกร่าง ต้องรอการพิจารณาของ สปช. สนช. ครม.และ กมธ.ยกร่างฯด้วย,ต่อมาเวลา 13.30 น. ที่รัฐสภา นายคำนูณ สิทธิสมาน โฆษก กมธ.ยกร่างฯ แถลงหลังการประชุมว่า ที่ประชุม กมธ.ยกร่างฯได้พิจารณาการดำเนินงานของอนุ กมธ. คณะที่ 8 การตรวจสอบการใช้อำนาจรัฐ ที่มีนายไพบูลย์ นิติตะวัน เป็นประธานอนุ กมธ. ที่กำหนดกรอบการจัดทำรัฐธรรมนูญให้การตรวจสอบอำนาจรัฐต้องมุ่งเน้นเรื่องการตรวจสอบการใช้จ่ายเงินของรัฐให้เป็นไปตามวินัยทางการเงินการคลังของรัฐ ส่วนกระบวนการตรวจสอบการใช้อำนาจรัฐ เสนอให้มีศาลวินัยงบประมาณการเงินการคลังขึ้นมาใหม่ โดยมีกลไกการคุ้มครองผู้ทำหน้าที่ตรวจสอบ เมื่อพบการกระทำผิดสามารถยื่นฟ้องต่อศาลวินัยงบประมาณการเงินการคลังได้ ซึ่งกลไกตรวจสอบการใช้อำนาจรัฐ นอกเหนือจากองค์กรตรวจสอบภาครัฐหรือองค์กรอิสระและ ส.ส. ส.ว. เสนอให้มีกลไกตรวจสอบโดยภาคประชาชน องค์กรภาคประชาสังคม หรือสภาตรวจสอบภาคประชาชน เพื่อให้ประชาชนมีอำนาจตรวจสอบภาครัฐอย่างเป็นรูปธรรม กำหนดให้มีสมาชิกจำนวนไม่น้อยกว่า 50 คน แต่ไม่เกิน 100 คน โดยองค์ประกอบ 1 ใน 3 ต้องมาจากตัวแทนองค์กรภาคประชาชนหรือองค์กรภาคประชาสังคมในจังหวัดนั้นๆ และจำนวน 2 ใน 3 ให้มาจากประชาชน และมีคุณสมบัติตามข้อกำหนด เช่น ห้ามเป็นสมาชิกพรรคการเมือง หรือผู้บริหารในองค์กรส่วนท้องถิ่น และให้มีวาระไม่เกิน 1 ปี,นายคำนูณกล่าวอีกว่า มีการเสนอให้ตั้งสมัชชาคุณธรรมแห่งชาติในส่วนกลาง เพื่อติดตามตรวจสอบในเรื่องจริยธรรมของผู้ดำรงตำแหน่งทางการเมืองหรือผู้บริหารระดับสูง ประกอบด้วย สมาชิกผู้ทรงคุณวุฒิจากภาครัฐ ภาคประชาชนหรือภาคประชาสังคม จำนวน 45 คน มีวาระไม่เกิน 2 ปี นอกจากนี้ ยังมีการเสนอให้มีสภาคุ้มครองสิทธิมนุษยชนและคุ้มครองผู้บริโภคที่เป็นอิสระ ที่มาจากประชาชนหรือองค์กรภาคประชาชนจำนวน 50 คน เพื่อคุ้มครองสิทธิมนุษยชนและคุ้มครองผู้บริโภค และมีมติเพื่อให้ฝ่ายธุรการต้องนำไปดำเนินคดีฟ้องศาลที่เกี่ยวข้องต่อไป ทั้งนี้ เรื่องวาระผู้ดำรงตำแหน่งกรรมการในองค์กรอิสระ ยังไม่มีข้อสรุปที่ชัดเจน เรื่องนี้จะต้องนำไปพิจารณาในที่ประชุม สปช. วันที่ 15-17 ธ.ค.,นายเสรี สุวรรณภานนท์ สปช.ในฐานะรองประธานกรรมาธิการวิสามัญติดตามและให้ข้อเสนอแนะการยกร่างรัฐธรรมนูญ เปิดเผยว่า ขณะนี้คณะกรรมาธิการปฏิรูป 18 ด้าน สปช.ส่งข้อเสนอแนะการยกร่างรัฐธรรมนูญมาให้คณะกรรมาธิการวิสามัญฯครบหมดแล้ว หลังจากนี้คณะกรรมาธิการวิสามัญฯจะรวบรวมข้อเสนอต่างๆส่งให้ประธานสปช. ในวันที่ 12 ธ.ค. เพื่อบรรจุเข้าสู่ที่ประชุม สปช.ระหว่างวันที่ 15-17 ธ.ค. เปิดโอกาสให้สมาชิก สปช.ได้แสดงความเห็นกันอย่างเต็มที่ หากเรื่องใดที่ สปช.เห็นแย้งกับข้อเสนอของคณะกรรมาธิการปฏิรูปฯ จะทำความเห็นประกอบของ สปช.แนบท้ายไปกับรายงานของคณะกรรมาธิการปฏิรูป 18 ด้าน ก่อนส่งให้คณะกรรมาธิการยกร่างรัฐธรรมนูญพิจารณาต่อไป,นายเสรีกล่าวว่า ส่วนข้อเสนอให้มีการเลือกนายกรัฐมนตรีและคณะรัฐมนตรี (ครม.) โดยตรง ส่วนตัวเห็นด้วย เพราะที่ผ่านมา นายกฯต้องใช้เสียงสนับสนุนจากสภาผู้แทนราษฎร ทำให้คนที่จะมาอยู่ฝ่ายบริหาร เข้าลงทุนผ่านกระบวนการเลือกตั้ง ส.ส. ซึ่งเป็นระบบโควตา ใครมี ส.ส.ในสังกัด 10 คน ได้รัฐมนตรี 1 ตำแหน่ง และฝ่ายธุรกิจกลุ่มทุนจะเข้ามาออกทุนให้ผู้สมัครไปซื้อเสียงเพื่อให้มี ส.ส.ในสังกัด ทำให้เมื่อได้ตำแหน่งบริหารแล้ว มีการถอนทุนเพื่อหาทุนเลือกตั้งครั้งต่อไป แต่หากเลือกตั้งนายกฯโดยตรง จะทำให้การเลือกตั้ง ส.ส.ไม่มีนายทุนเข้ามาลงทุนซื้อเสียงให้ และควรกำหนดให้นายกฯมีวาระแค่ 3 ปี เป็นได้สองสมัย และนายกฯไม่มีอำนาจยุบสภาผู้แทนราษฎรที่มีวาระ 4 ปี ส่วน ส.ส. ก็ไม่มีอำนาจลงมติไม่ไว้วางใจนายกฯ คนเป็นนายกฯต้องได้รับโปรดเกล้าฯแต่งตั้งก่อน เพื่อแก้ข้อกล่าวหาเป็นระบบประธานาธิบดี ส่วนคนใดไม่ว่าจะเป็นฝ่ายบริหาร ฝ่ายนิติบัญญัติ หากกระทำความผิดใช้มติที่ประชุมใหญ่ศาลฎีกาฯถอดถอน,นางพรพันธุ์ บุณยรัตพันธุ์ ประธาน กมธ.ปฏิรูประบบสาธารณสุข กล่าวว่า ในส่วนของ กมธ.ปฏิรูประบบสาธารณสุขว่า ส่งข้อสรุป 6 ข้อ คือ 1.ให้ประชาชนทุกคนในประเทศไทยมีโอกาสเข้าถึงบริการสาธารณสุขที่มีคุณภาพ 2.กำหนดให้ประชาชนต้องมีหน้าที่ดูแลและส่งเสริมสุขภาพส่วนตน บุคคลในครอบครัว และสังคม 3.ประชาชนต้องได้รับข้อมูลสุขภาพที่ถูกต้องและทันสมัยอย่างต่อเนื่องจากรัฐ 4.กำหนดให้สุขภาพของประชาชนอยู่ในนโยบายพื้นฐานแห่งรัฐ 5.กำหนดให้รัฐต้องส่งเสริมพัฒนาการแพทย์แผนไทยคู่ขนานการแพทย์ปัจจุบันในระบบบริการสาธารณสุข และ 6.รัฐต้องคุ้มครองผู้เสียหายจากการได้รับบริการ,นายดุสิต เครืองาม รองประธานคณะอนุ กมธ. ปฏิรูปพลังงานทดแทน พลังงานหมุนเวียน และอนุรักษ์พลังงาน ในคณะ กมธ.ปฏิรูปพลังงาน สปช. กล่าวว่า อนุ กมธ.มีมติเห็นชอบหลักการโครงการปฏิรูปเร่งด่วน เรื่อง โซลาร์รูฟแบบเน็ตมิเตอร์ หรือการส่งเสริมผลิตไฟฟ้าด้วยพลังงานแสงอาทิตย์ติดตั้งบนหลังคาอาคาร สิ่งปลูกสร้างในส่วนของครอบครัวได้อย่างเสรี เนื่องจากที่ผ่านมาประเทศไทยสิ้นเปลืองงบประมาณจากการใช้พลังงานฟอสซิลในรูปแบบต่างๆ ผลิตไฟฟ้า และเกิดสภาวะก๊าซเรือนกระจก โดยจะเสนอต่อคณะ กมธ.ปฏิรูปพลังงาน เพื่อนำเสนอที่ประชุม สปช.เพื่อส่งให้รัฐบาลออกเป็นมติคณะรัฐมนตรี (ครม.) บังคับใช้ต่อไป,เวลา 12.30 น. ที่รัฐสภา นายพิพัฒน์ วรสิทธิดำรง นายกสมาคมข้าราชการส่วนท้องถิ่นแห่งประเทศไทย และคณะ เข้ายื่นข้อเสนอยกร่างรัฐธรรมนูญว่าด้วยการปฏิรูปองค์กรท้องถิ่น ต่อ สปช. ผ่าน พล.อ.เลิศรัตน์ รัตนวานิช โฆษก กมธ.ยกร่างรัฐธรรมนูญ โดยข้อเสนอประกอบด้วย 1.ให้มีองค์กรปกครองส่วนท้องถิ่น (อปท.) และมีองค์การบริหารส่วนจังหวัด (อบจ.) 2.ให้มีการตรากฎหมายว่าด้วยระเบียบข้าราชการส่วนท้องถิ่น 3.เพิ่มอำนาจหน้าที่อปท.4.ให้จัดตั้งสภาพัฒนาท้องถิ่นแห่งชาติ ขึ้นมากำกับดูแลการบริหารงาน อปท. และ 5.ให้มีศาลองค์กรปกครองส่วนท้องถิ่น โดยนายพิพัฒน์กล่าวว่า การให้ผู้บริหารและสมาชิกสภาท้องถิ่นมาจากการเลือกตั้งโดยตรงของประชาชนเหมาะสมแล้ว แต่ในส่วนสมาชิกสภาท้องถิ่น เช่น สมาชิกสภาเทศบาล ที่ใช้วิธีการเลือกตั้งเขตละ 6 คน ไม่เหมาะสม เพราะบางพื้นที่ไม่มีตัวแทนหมู่บ้านที่อยู่ภายในเขตเทศบาลนั้นๆเลย จึงเห็นควรให้มีการเลือกตั้งสมาชิกสภาท้องถิ่นแบบเขตเดียวเบอร์เดียว,ผู้สื่อข่าวรายงานว่า นายจเร พันธุ์เปรื่อง เลขาธิการสภาผู้แทนราษฎร ปฏิบัติหน้าที่เลขาธิการสภาปฏิรูปแห่งชาติ (สปช.) ได้ออกหนังสือด่วนมาก ที่ สผ (สปช.) 0014/12 ถึงสมาชิก สปช. เนื่องด้วยนายเทียนฉาย กีระนันทน์ ประธาน สปช. ได้มี,คำสั่งให้นัดประชุม สปช. เป็นพิเศษ ในวันที่ 15-17 ธ.ค.2557 เวลา 09.30 น. ที่รัฐสภา วาระสำคัญเพื่อพิจารณารายงานของคณะกรรมาธิการวิสามัญติดตามและให้ข้อเสนอแนะการยกร่างรัฐธรรมนูญ เรื่อง สรุปความเห็นหรือข้อเสนอแนะในการยกร่างรัฐธรรม-นูญของคณะกรรมาธิการวิสามัญประจำสภา 18 คณะ ซึ่งคณะกรรมาธิการวิสามัญพิจารณาเสร็จแล้ว,อีกด้าน ช่วงเย็น ผู้สื่อข่าวรายงานจากรัฐสภาว่า นายพรเพชร วิชิตชลชัย ประธานสภานิติบัญญัติแห่งชาติ (สนช.) ออกหนังสือนัดประชุม สนช.วันที่ 12 ธ.ค.เวลา 10.00 น. พิจารณาตั้งคณะกรรมาธิการ (กมธ.) เพื่อพิจารณาเสนอรายชื่อบุคคลที่เห็นสมควรเป็นกรรมการตุลาการศาลปกครองผู้ทรงคุณวุฒิ และเรื่องรายงานการรวบรวมความเห็นเพื่อประกอบการพิจารณาจัดทำร่างรัฐธรรมนูญ ตามมาตรา 34 วรรคสอง ของรัฐธรรมนูญแห่งราชอาณาจักรไทย (ฉบับชั่วคราว) พ.ศ.2557 ทั้งนี้รายงานแบ่งเป็น 3 ส่วน ได้แก่ 1.ความเห็นของ กมธ.สามัญ สนช.16 คณะ และ กมธ.วิสามัญพิจารณาการศึกษาการผังเมืองและการใช้พื้นที่ 2.การเสนอความเห็นของสมาชิก สนช. และ 3.ข้อมูลความเห็นของ กมธ.สามัญ 16 คณะ และ กมธ.วิสามัญพิจารณาการศึกษาการผังเมืองและการใช้พื้นที่ และข้อเสนอแนะสมาชิก สนช.,ผู้สื่อข่าวรายงานว่า รายงานรวบรวมความเห็นเพื่อประกอบการพิจารณาจัดทำร่างรัฐธรรมนูญฯ มีความเห็นของ กมธ.ที่น่าสนใจ อาทิ กมธ.การเมือง เสนอให้ 1.ผู้ที่จะสมัครรับเลือกตั้งเป็นนายกฯ รัฐมนตรี รวมตัวตั้งคณะบุคคลแล้วทำบัญชีรายชื่อ มีจำนวนไม่เกิน 2 เท่าของคณะรัฐมนตรี (ครม.) โดยคณะบุคคลดังกล่าวจะสมัครในนามพรรคการเมืองหรือไม่ก็ได้ 2.กำหนดให้แต่ละคณะบุคคลมีหมายเลขเดียว ให้ผู้มีสิทธิเลือกตั้งเลือกได้หมายเลขเดียว 3.ถ้าคณะใดได้คะแนนเกินกว่าร้อยละ 35 ของผู้มีสิทธิลงคะแนนเลือกตั้ง ถือว่าได้รับเลือกตั้งเข้าไปบริหารประเทศหากไม่มีคณะใดได้ถึงร้อยละ 35 ให้นำคณะที่ได้คะแนนลำดับสูงสุดและรองลงมาให้ประชาชนเลือกตั้งอีกครั้ง หนึ่ง คณะใดได้คะแนนสูงสุดชนะเลือกตั้ง และให้จัดตั้ง ครม.หรือปรับ ครม.จากบุคคลที่อยู่ในบัญชีรายชื่อ โดยกำหนดดำรงตำแหน่งได้วาระละ 4 ปี ไม่เกิน 2 วาระติดต่อกัน,ผู้สื่อข่าวรายงานต่อว่า ส่วนระบบรัฐสภาเสนอให้ยังมี 2 สภาคือสภาผู้แทนฯ ที่ใช้เขตจังหวัดเป็นเขตเลือกตั้ง กำหนดให้จำนวนเหมาะสมกับจำนวนประชากร ให้เลือกได้หมายเลขเดียว และให้มีผู้สมัครเลือกตั้ง สังกัดพรรคการเมืองและผู้สมัครอิสระ ส่วนวุฒิสภาให้ดำรงตำแหน่ง 6 ปีวาระเดียว มีที่มาจากการแต่งตั้งของคณะกรรมการคัดเลือก ประกอบด้วย ประธานองค์กรอิสระตามรัฐธรรมนูญ และตัวแทนกลุ่มอาชีพ สำหรับข้อเสนอด้านองค์กรตามรัฐธรรมนูญเห็นว่ายังจำเป็นต้องมีคณะกรรมการการเลือกตั้ง (กกต.) และต้องเพิ่มจาก 5 คน เป็น 7-9 คน อย่างไรก็ตาม วาระการดำรงตำแหน่งของกรรมการองค์กรตามรัฐธรรมนูญ เวลา 9 ปี นานเกินไป อาจทำให้เกิดความเฉื่อยชา,ผู้สื่อข่าวรายงานว่า นอกจากนี้ กมธ.การกฎหมาย กระบวนการยุติธรรม และกิจการตำรวจ เสนอเรื่อง ที่มาของสมาชิกวุฒิสภาควรมาจากการเลือกตั้งแบบบัญชีรายชื่อ แบ่งตาม 5 กลุ่มวิชาชีพ คือ ภาครัฐ ภาคเอกชน ภาควิชาการ ภาควิชาชีพ และภาคอื่นๆ โดยใช้เขตประเทศเป็นเขตเลือกตั้ง เพื่อคานอำนาจและป้องกันเผด็จการสภาผู้แทนราษฎร ส่วนอำนาจ กกต.ให้เพิกถอนสิทธิเลือกตั้งและดำเนินคดีอาญากับผู้สมัคร หัวคะแนน และผู้เกี่ยวข้อง ในการให้ใบเหลืองหรือใบแดง ควรเป็นอำนาจศาลยุติธรรม ทั้งนี้เสนอให้โอนภารกิจของศาลรัฐธรรมนูญไปสังกัดเป็นแผนกหนึ่งของศาลยุติธรรม สำหรับการกำหนดวาระดำรงตำแหน่งในองค์กรอิสระตามรัฐธรรมนูญจากคราวละ 9 ปี ควรเหลือเพียงวาระละ 4 ปี เพื่อให้ทำหน้าที่บริสุทธิ์ ยุติธรรมไม่ยาวนานจนสร้างเครือข่ายและอิทธิพลที่จะกระทบต่อหน้าที่,นายวุฒิสาร ตันไชย โฆษกคณะกรรมาธิการยกร่างรัฐธรรมนูญ กล่าวถึงข้อเสนอการเลือกนายกรัฐมนตรีและคณะรัฐมนตรี (ครม.) โดยตรงว่า คงต้องฟังความเห็นจากทุกภาคส่วนก่อน อย่างไรก็ตาม ไม่ว่าจะเป็นระบบใดก็มีปัญหาทั้งหมด เพราะปัญหาเกิดจากตัวบุคคลว่า มาทำงานเพื่อการเมืองหรือบ้านเมือง ส่วนตัวไม่เห็นด้วย หากจะออกระบบแบบนี้มา โดยตั้งโจทย์เพื่อป้องกันการทุจริตซื้อสิทธิขายเสียง ถ้าจะมองว่า มีปัญหาการทุจริตซื้อเสียง ก็ต้องแก้เรื่องการซื้อเสียงโดยตรง ไม่ใช่ไปแก้ที่ระบบ จะไม่ตอบโจทย์เรื่องการป้องกันการซื้อเสียง หากระบบดังกล่าวควบคุมการซื้อเสียงไม่ดี ก็จะคุ้มกว่าแบบเดิม เพราะได้เป็นนายกฯเลย อย่างไรก็ตาม หากเรื่องใดที่มีข้อถกเถียงกันมากๆ คณะกรรมาธิการยกร่างรัฐธรรมนูญคงต้องหยิบยกมาพิจารณาเป็นเรื่องท้ายๆ,พล.ท.นคร สุขประเสริฐ สปช.ร้อยเอ็ด ตัวแทน สปช.ภาคอีสาน กล่าวว่า ส่วนตัวไม่เห็นด้วยกับข้อเสนอให้เลือกตั้งนายกฯและ ครม.โดยตรง เพราะปัญหาเดิมเกิดจากการคัดกรองบุคคลเข้าสู่ตำแหน่งทางการเมือง รวมถึงระบบการตรวจสอบการเลือกตั้ง ส.ส.ที่ยังมีข้อบกพร่องถูกแทรกแซง การแก้ปัญหาควรใช้ระบบรัฐสภาแบบเดิมแก้ปัญหา โดยเพิ่มประสิทธิภาพคณะกรรมการการเลือกตั้ง (กกต.) ทั้งส่วนกลางและส่วนจังหวัด ทำหน้าที่ตรวจสอบบุคคลเข้าสู่การเมืองอย่างเข้มงวดขึ้น และเพิ่มภาคประชาสังคมให้ประชาชนมีส่วนร่วมในการตรวจสอบการทุจริตในหน้าที่ เชื่อว่าทำให้เข้มแข็งมากกว่า,พ.ต.อาณันย์ วัชโรทัย สมาชิก สปช. กล่าวว่า ไม่เห็นด้วยให้เลือกนายกฯ และ ครม.โดยตรง เลือกแบบเดิมดีอยู่แล้ว การให้เลือกนายกฯและ ครม.โดยตรงต้องให้พรรคการเมืองเป็นผู้เสนอ แล้วจะไปแก้ปัญหาการครอบงำของนายทุนพรรคได้อย่างไร ผลสุดท้ายแล้วแข่งขันกันเพียงแค่สองพรรคใหญ่เท่านั้น ส่วนพรรคเล็กยิ่งหมดโอกาสเป็น ครม.โดยเฉพาะหากได้นายกฯและ ครม. และ ส.ส.มาจากพรรคเดียวกัน ยิ่งไปเพิ่มความเข้มแข็งมากกว่าเดิม จะยิ่งกว่าเผด็จการรัฐสภา แต่หากนายกฯและ ครม.มาจากพรรคหนึ่ง แต่ฝ่ายนิติบัญญัติมาจากอีกพรรคหนึ่ง จะเกิดความขัดแย้งในการทำงานมากขึ้น เชื่อว่าเมื่อเข้าสู่ กมธ.ยกร่างรัฐธรรมนูญแล้ว ไม่น่าผ่านความเห็นชอบ,ด้านนายอุดม ทุมโฆสิต สมาชิก สปช.กล่าวว่า ส่วนตัวเห็นด้วยกับข้อเสนอการเลือกตั้งนายกฯและ ครม.โดยตรง เป็นบางประการ เพราะสามารถให้ประชาชนได้รู้ว่าพรรคการเมืองที่เลือกมาจะให้ใครมาเป็นนายกฯและ ครม.บ้าง รวมถึงสามารถขจัดอำนาจการครอบงำได้ เสียงส่วนใหญ่ที่ออกมาคัดค้านข้อเสนอนี้เพราะกลัว พ.ต.ท.ทักษิณ ชินวัตร อดีตนายกฯจะกลับมา เพราะยังมีฐานเสียงจำนวนมากอยู่ และข้อเสนอบางประการในเรื่องนี้ หมิ่นเหม่ต่อการเปลี่ยนระบบเป็นสาธารณรัฐและหมิ่นเหม่ต่อสถาบัน ทั้งนี้ข้อเสนอการเลือกตั้งนายกฯตรงนี้ส่วนใหญ่อาจารย์ในนิด้าเห็นด้วย และตกผลึกกันมาตั้งแต่ก่อนจะมีข้อเสนอนี้แล้ว,นายสามารถ แก้วมีชัย อดีต ส.ส.เชียงราย พรรคเพื่อไทย กล่าวว่า ในวันที่ 12 ธ.ค. ตนพร้อมด้วยนายโภคิน พลกุล คณะทำงานฝ่ายกฎหมายพรรคเพื่อไทย และ ร.ท.ปรีชาพล พงษ์พานิช อดีต ส.ส.ขอนแก่น พรรคเพื่อไทย จะเข้าไปพูดคุยและเสนอแนะการร่างรัฐธรรมนูญร่วมกับทางคณะ กมธ.ยกร่างฯ ที่รัฐสภา เพื่อให้ความเห็นในนามส่วนตัว ไม่ใช่มติของพรรคเพื่อไทย เสนอ 5 เรื่อง คือ 1.การจัดทำร่างรัฐธรรมนูญฉบับใหม่ต้องยึดหลักประชาธิปไตยที่ประชาชนและนานาอารยประเทศรับได้ 2.ส่งเสริม สนับสนุนและคุ้มครองสิทธิเสรีภาพของประชาชนอย่างเท่าเทียม 3.ประชาชนต้องมีส่วนร่วม ทุกสถาบันและองค์กรทางการเมืองต้องยึดโยงกับประชาชน โดยประชาชนสามารถตรวจสอบการใช้อำนาจรัฐ ถอดถอนได้ 4.สร้างความเข้มแข็งให้กับสถาบันทางการเมือง ส.ส.จำเป็นต้องสังกัดพรรคการเมือง และ 5.ให้ความสำคัญกับการกระจายอำนาจไปยังองค์กรปกครองท้องถิ่น,เมื่อเวลา 09.45 น.ที่โรงแรมเซ็นทราศูนย์ราชการและคอนเวนชั่นเซ็นเตอร์ สถาบันพระปกเกล้า จัดเสวนา เรื่อง สานเสวนา สานใจประชา สู่การปฏิรูปประเทศ โดยมี นพ.ประเวศ วะสี ราษฎรอาวุโสและประธานหลักสูตรการเสริมสร้างสังคมสันติสุข สถาบันพระปกเกล้า ปาฐกถาพิเศษ หัวข้อ การเสริมสร้างสังคมสันติสุขในสังคมไทย ว่า สาเหตุทำให้ประเทศไทยติดอยู่ในภาวะวิกฤติเกิดจากความขัดแย้ง ซึ่งจำเป็นคือต้องปฏิรูประบบราชการ กระจายอำนาจไปยังส่วนต่างๆ อย่างความยุติธรรมและมีความเป็นธรรม การปฏิรูปประเทศ อย่าไปดูเฉพาะการปฏิรูปการเมืองอย่างเดียว จะไม่สำเร็จต้องสร้างเครือข่ายพลเมืองควบคู่ด้วย สปช.มีอายุทำงานเพียง 1 ปี แต่การปฏิรูปมีอายุยาวนาน 10- 20 ปี สปช.จะทำได้เพียงสร้างรัฐธรรมนูญ และกฎหมายเป็นเครื่องมือในการปฏิรูปไว้เท่านั้น,ต่อมาเวลา 16.40 น.นายบวรศักดิ์ อุวรรณโณ เลขาธิการสถาบันพระปกเกล้า ประธานคณะกรรมาธิการยกร่างรัฐธรรมนูญ กล่าวปาฐกถาปิดงานหัวข้อ การปฏิรูปและการสร้างความปรองดอง ว่า ประเทศไทยจะมีรัฐธรรมนูญฉบับที่ 20 ไม่ได้มากที่สุดในโลก แต่สะท้อนว่ามีความขัดแย้งกันอย่างต่อเนื่อง วันนี้เราอยู่ระหว่างใช้รัฐธรรมนูญชั่วคราว มี สปช. กมธ.ยกร่างรัฐธรรมนูญ มีโจทย์ใหญ่ที่รับมอบหมายให้ทำคือ จะทำอย่างไรให้บ้านเมือง สงบเรียบร้อย เปลี่ยนแปลงไปสู่สิ่งที่ดีกว่าหรือเรียกว่าการปฏิรูป โจทย์นี้ไม่ใช่ คสช.ให้ แต่เป็นสิ่งคนไทย 65 ล้านคนคิดเห็นร่วมกัน ปี 58 จะเริ่มเข้าสู่เศรษฐกิจอาเซียนอย่างจริงจัง ถ้าไทยไม่สามารถแก้ไขความขัดแย้งได้ แปลว่าเราจะอยู่ลำดับท้ายของอาเซียน 10 ประเทศ,นายบวรศักดิ์กล่าวว่า ทางออกคงต้องมาคุยกัน 2 เรื่องใหญ่คือทำอย่างไรจะปฏิรูปให้ลดความเหลื่อมล้ำ สร้างความเป็นธรรม ฝ่ายการเมืองคงไม่ทำเพราะเหมือนควักกระเป๋าคนมีเงินไปช่วยคนไม่มี นำเงินจากภาษีของคนมั่งมีไปช่วยคนไม่มี การปฏิรูปครั้งนี้จึงจะพิสูจน์อย่างที่พระพุทธเจ้าตรัสไว้ว่าดอกบัวที่เป็นดอกไม้บริสุทธิ์เกิดจากโคลนตมก็ได้ แปลว่าบัดนี้ สปช.สนช.รัฐบาล กมธ.ยกร่างฯ จึงมีหน้าที่ใหญ่สำคัญคือการลดเหลื่อมล้ำ สร้างความเป็นธรรมในสังคมให้เกิดขึ้น ทำให้สิ่งที่ผู้มั่งมีทุนมหาศาลในพรรคการเมืองไม่ทำ จึงเป็นเรื่องประหลาด ดอกบัวเกิดจากโคลนตมฉันใด การปฏิรูปประเทศก็เกิดจากกระบวนการที่ไม่เป็นประชาธิปไตยฉันนั้น,นายบวรศักดิ์กล่าวว่า 2.เรื่องการปรองดอง ท้ายที่สุดต้องพูดกันในระดับประชาชนในระดับผู้นำ แต่ถ้าไม่ยอมพูดกันดีๆ นายเอนก เหล่าธรรมทัศน์ อนุกรรมาธิการยกร่างรัฐธรรมนูญคณะที่ 10 ก็มีสูตร คืออาจต้องบังคับให้มานั่งคุยกัน ถ้ารัฐธรรมนูญไม่เขียนเรื่องการปรองดองให้ถูกต้อง ก็จะเกิดเหตุคือแทนที่จะทำ 1 เพื่อไปสู่ 100 ซึ่ง 100 คือการนิรโทษกรรมก็ต้องเริ่มจาก 1 ไป 20 ไปถึง 100 นิรโทษกรรมจึงคล้ายเป็นเรื่องสุดท้ายของปรองดอง ถ้ารัฐธรรมนูญไม่วางโครงสร้างให้ดี ก็จะไปเริ่มที่ 100 ก็เกิดเหตุอีก มันก็ไม่จบ แต่รัฐธรรมนูญนี้จะไม่พูดถึงการปรองดองก็ไม่ได้ เพราะจะแปลว่าไม่ได้เอาปัญหาบ้านเมืองที่เกิดขึ้นจริงมาคิดเป็นเรื่องเป็นราว ทั้งหมดนี้จึงเป็นโจทย์ใหญ่ที่เราต้องช่วยกันหาคำตอบ เรื่องระยะสั้นเฉพาะหน้าคือการสร้างความปรองดองให้ได้ ซึ่งมีสัญลักษณ์ที่ดี เพราะขนาด คสช.ห้ามประชุมพรรคการเมือง วันนี้พรรคการเมืองเข้ามาให้ความเห็นแล้ว แสดงให้เห็นความพยายามจะพูดคุยกัน เหลือเพียงสานต่อ,นายบวรศักดิ์กล่าวอีกว่า ถ้าหาคำตอบให้โจทย์ใหญ่ไม่ได้ กระบวนการที่อยู่ใน สปช.หรือ กมธ. ยกร่างฯและการยึดอำนาจของ คสช.ก็เสียของ เพื่อไม่ให้เสียของ เชิญชวนเสนอความเห็น เราเห็นต่างได้แต่ต้องมองอนาคตไปด้วยกัน อย่ามองอดีต เพราะจะชี้นิ้วไปคนนั้นคนนี้ทันที การปฏิรูปต้องทำ เรื่องใหญ่ จะช่วยกันอย่างไร ความสำเร็จอาจเกิดขึ้น จึงเน้นว่าแม้จะมีกฎอัยการศึก แต่การจัดรับฟังความเห็นก็จำเป็นอย่างยิ่ง ไม่อย่างนั้นการปฏิรูปอาจเป็นเรื่องของคนไม่กี่คน และไม่ถูกยอมรับ จึงต้องให้คนเข้ามามีส่วนร่วมมากที่สุด ไม่ใช่ส่วนร่วมในการยกพวกมาตีกัน แต่เป็นส่วนร่วมที่มีคุณภาพ ตนเอาโจทย์มาให้เพราะไม่มีคำตอบอะไรให้,จากนั้นเวลา 14.30 น. มีการจัดเสวนา สาน ใจประชา สู่การปฏิรูปประเทศไทย นายดิเรก ถึงฝั่ง รอง ปธ.กมธ.ปฏิรูปการเมือง กล่าวว่า ศึกสงครามใดไม่ชนะด้วยการรบ แต่จะสงบด้วยการเจรจา จากอดีตได้ผลักดันเรื่องความปรองดองมาโดยตลอด ต้องทำให้จบ และสุดท้ายเมื่อพูดคุยกันอย่างดีแล้วต้องนิรโทษกรรม ดีใจในสิ่งที่ทำไว้เมื่อ 5 ปีที่แล้ว ถูกดำเนินการต่อในขณะนี้ ถือว่าเดินมาถูกทางแล้วและควรสานต่อไปข้างหน้า,นายเอนก เหล่าธรรมทัศน์ กมธ.ยกร่างรัฐธรรมนูญ กล่าวว่า เรื่องนิรโทษกรรมอาจถูกมองในแง่ลบ แต่ย้ำหลายครั้งแล้วว่า ไม่ใช่นิรโทษสุดซอย และมั่นใจว่าหนทางสู่การปรองดองมี ต้องช่วยกันทำให้เสียงนี้ดังขึ้นเรื่อยๆ ต้องเริ่มจากพื้นฐานแล้วขึ้นข้างบน คนที่เป็นเหยื่อ คู่ขัดแย้ง ต้องขับเคลื่อน เพราะถ้าเริ่มจากตัวแทนพรรคการเมืองเป็นไปได้ยาก วิธีปรองดองที่ดีสุด คืออย่าหาข้อสรุปที่ชัดเจน เกินไป แต่ควรให้มีพื้นที่ให้ทุกฝ่ายพูด ส่วนข้อเสนอ กมธ.ยกร่างรัฐธรรมนูญจะฟังหรือไม่นั้น ผู้ร่างรัฐธรรมนูญไม่ได้ไม่เป็นคนที่ไม่รับฟัง ข้อเสนอบางครั้งต้องไปอยู่ในกฎหมายลูก เหมือนที่ประธานพูดว่ายังมีสูตรแกงส้มอีกเยอะ ส่วนการปฏิรูปเรื่องการปรองดอง จะปฏิบัติได้อย่างไรได้เสนอไปคือ ให้มีองค์กรที่ไม่อยู่ในรัฐบาล อาจเป็นองค์กรอิสระอยู่ในรัฐสภา มี 3 ฝ่าย ที่เป็นคู่ขัดแย้งและฝ่ายที่เป็นกลาง ฝ่ายที่เป็นกลางต้องเป็นที่ยอมรับจากอีกสองฝ่าย เร็วๆนี้ ตนจะไปคุยกับนายเทียนฉาย กีระนันทน์ ประธาน สปช. ว่าให้หาโอกาสไปคุยกับแม่น้ำทั้ง 5 สายอีกครั้งคือ ครม. คสช. สนช. สปช. และ กมธ.ยกร่างรัฐธรรมนูญ,สำหรับภารกิจ พล.อ.ประยุทธ์ จันทร์โอชา นายกรัฐมนตรีและหัวหน้า คสช. ในการร่วมประชุมสุดยอดอาเซียน-สาธารณรัฐเกาหลี สมัยพิเศษ ผู้สื่อข่าวรายงานว่า เมื่อเวลา 07.00 น. (ตามเวลา ท้องถิ่น) พล.อ.ประยุทธ์หารือและร่วมรับประทานอาหารเช้า (Working Breakfast) กับนักธุรกิจชั้นนำเกาหลีใต้ ที่โรงแรมล็อตเต้ โฮเต็ล ปูซาน โดยมีผู้แทนองค์กรส่งเสริมการค้าและการลงทุนของเกาหลีใต้ บริษัท เควอเตอร์ บริษัท ล็อตเต้ โฮเต็ล แอนด์รีสอร์ท บริษัทฮานา ทัวร์ เซอร์วิส บริษัท แอลจี อิเล็กทรอนิกส์ บริษัท KORAIL (รัฐวิสาหกิจด้านคมนาคมและระบบรถไฟ) บริษัท ซัมซุง บริษัท ฮุนได มอเตอร์ และบริษัทโพสโค ซึ่งการพูดคุย พล.อ.ประยุทธ์ชี้แจงสถานการณ์การเมืองไทยว่า ไทยไม่ได้เบนเข็มออกจากประชาธิปไตย แต่ต้องการเวลาพัฒนาไปสู่เสถียรภาพทางการเมืองที่ยั่งยืน เร่งสร้างความปรองดองและปฏิรูปให้เลือกตั้งโดยเร็ว และพร้อมส่งเสริมภาคเอกชนเกาหลีใต้ลงทุนในไทยมากขึ้น ในอุตสาหกรรมที่ใช้เทคโนโลยีชั้นสูง โดยเฉพาะอุตสาหกรรมแปรรูปการเกษตร เข้ามีส่วนร่วมโครงการพัฒนาเขตเศรษฐกิจชายแดน และโครงการเศรษฐกิจพิเศษทวายของเมียนมาร์ ส่วนโครงการบริหารจัดการน้ำทราบดีว่า บริษัท เควอเตอร์ มีองค์ความรู้และประสบการณ์เรื่องนี้ แต่รัฐบาลกำลัง ทบทวนปรับแผนงานให้เหมาะสม,ต่อมาเวลา 10.20 น. พล.อ.ประยุทธ์เดินทาง ไปยังศูนย์ประชุม BEXCO ปูซาน เข้าร่วมพิธีเปิด การประชุมสุดยอดภาคธุรกิจอาเซียน-สาธารณรัฐ เกาหลี (ASEAN-ROK CEO Summit) และกล่าวสุนทรพจน์ หัวข้อ อนาคตของเศรษฐกิจโลกและบทบาทของเอเชีย โดยมีตัวแทนภาคธุรกิจของประเทศสมาชิกอาเซียน และสาธารณรัฐเกาหลี เข้าร่วมประมาณ 400 คน โดย รอ.นพ.ยงยุทธเปิด เผยว่า พล.อ.ประยุทธ์กล่าวสุนทรพจน์ตอนหนึ่งว่า เศรษฐกิจเอเชียเองยังมีปัจจัยเสี่ยงจากความผันผวนของเศรษฐกิจโลก ดังนั้น เอเชียควรเร่งใช้ประโยชน์จากศักยภาพภูมิภาค ส่งเสริมความเชื่อมโยงด้านต่างๆ ทางเศรษฐกิจ ส่งเสริมการค้าเสรี และขจัดอุปสรรคด้านการค้าและการลงทุน และเชิญชวนภาคธุรกิจเกาหลีใต้ร่วมลงทุนในด้านต่างๆ และเร่งผลักดันไทย-อาเซียนใช้ระบบเศรษฐกิจดิจิตอล,จากนั้นเวลา 14.15 น. (ตามเวลาท้องถิ่น) ที่นครปูซาน สาธารณรัฐเกาหลี พล.อ.ประยุทธ์เข้าพบและหารือกับนางปัก กึน-ฮเย ประธานาธิบดีสาธารณรัฐเกาหลี โดยประธานาธิบดีสาธารณรัฐเกาหลี กล่าวว่า ไทยและเกาหลีเป็นหุ้นส่วนทางยุทธศาสตร์ที่ใกล้ชิดกันมายาวนาน และยังคงระลึกถึงและขอบคุณเมื่อครั้งที่ไทยส่งทหารเข้าร่วมรบในสงครามเกาหลีอย่างกล้าหาญ กองทัพเกาหลียังจำชื่อหน่วยทหารไทยที่มาร่วมรบได้ คือ พยัคฆ์น้อย ขณะที่ พล.อ.ประยุทธ์กล่าวว่า ยินดีและภูมิใจ ตนมาจาก หน่วยพยัคฆ์น้อยเช่นกัน ไทยอยากใช้โอกาสนี้สร้างความสัมพันธ์ที่ใกล้ชิดยิ่งขึ้นกว่าเดิม สถานการณ์ของไทยขณะนี้สงบ เรียบร้อยและมีเสถียรภาพ รัฐบาลกำลังวางพื้นฐานประเทศอย่างยั่งยืนสู่อนาคต นายกฯขอให้เกาหลีช่วยดูแลสินค้าผลไม้ที่ติดอุปสรรคนำเข้าเกาหลี และขอให้เร่งรัดยกเลิกห้ามนำเข้าเนื้อไก่สดแช่แข็งจากไทย เนื่องจากไทยปลอดไข้หวัดนกมา 5 ปีแล้ว ซึ่งประธานาธิบดีเกาหลีรับที่จะไป พิจารณา และขอให้ไทยพิจารณาภาคเอกชนเกาหลีเข้าไปลงทุนโครงการบริหารจัดการน้ำ,นพ.วรงค์ เดชกิจวิกรม อดีต ส.ส.พิษณุโลก พรรคประชาธิปัตย์ กล่าวถึงกรณีผลตรวจสอบคุณภาพข้าวชุดที่มี ม.ล.ปนัดดา ดิศกุล รมต.ประจำสำนักนายกฯเป็นประธาน พบว่ามีข้าวสารในสต๊อกรัฐ 17 ล้านตัน เป็นข้าวคุณภาพดี 10% หรือราว 2 ล้านตัน ข้าวคุณภาพต่ำกว่ามาตรฐาน 80% หรือ 14 ล้านตัน และข้าวเสื่อมคุณภาพ 4% หรือ 7 แสนตัน และข้าวหาย อีก 2 แสนตันว่า เป็นผลจากการลงพื้นที่ตรวจสอบจริงตามโกดัง ตั้งแต่วันที่ 3 ก.ค.57 เทียบกับตัวเลขของอนุกรรมการปิดบัญชีของกระทรวงการคลัง ที่ปิดบัญชีเมื่อวันที่ 22 พ.ค.57 ตามรายงานของอนุกรรมการปิดบัญชีฯ มีข้าวถึง 19.2 ล้านตัน ด้านคณะกรรมการตรวจโกดังตรวจจริงรายงานว่ามีข้าว 17 ล้านตัน แต่กลับรายงานข้าวสารหายเพียง 2 แสนตัน ทั้งที่ข้อเท็จจริงน่าจะหายถึง 2 ล้าน 2 แสนตัน ดังนั้น รัฐบาลจึงควรชี้แจงข้าวสารที่หายและเสื่อมสภาพให้ประชาชนทราบ และดำเนินคดีผู้เกี่ยวข้องไปแล้วกี่คดี จะสร้างความเชื่อมั่นแก่ประชาชนว่ารัฐบาลเอาจริงในการปราบปรามการทุจริต ล่าสุดคอฟโกผู้รับผิดชอบการนำเข้าข้าวของรัฐบาลจีน ตามสัญญาซื้อข้าวจีทูจีกับรัฐบาลไทย สั่งชะลอ รับมอบข้าวลอตที่ 3 จากไทย รัฐบาลต้องไปดูแลว่าปัญหาเกิดจากฝ่ายใด,ที่ทำเนียบรัฐบาล นายสุวพันธุ์ ตันยุวรรธนะ รมต.ประจำสำนักนายกรัฐมนตรี ในฐานะกำกับดูแล สำนักงานข่าวกรองแห่งชาติ กล่าวถึงกรณีรายงานคณะกรรมาธิการข่าวกรองของวุฒิสภาสหรัฐฯ เผย แพร่ผลการสอบสวนการทารุณทรมานผู้ต้องสงสัยของสำนักข่าวกรองกลางสหรัฐฯ (ซีไอเอ) ระบุประเทศไทยเป็นหนึ่งในประเทศที่มีคุกลับว่า ไทยไม่มีคุกลับ ไม่มีการทรมาน หน่วยงานของไทยไม่เคยปฏิบัติ การลักษณะนี้ คงเป็นเรื่องภายในสหรัฐฯ ไทยไม่ใช่ คู่กรณีกับใครทั้งสิ้น การข่าวของไทยทำครบทุกมิติ ไม่มีรายงานว่ามีภัยคุกคาม แต่ก็ไม่ประมาท,พล.อ.อนุพงษ์ เผ่าจินดา รมว.มหาดไทย กล่าวว่า ขอยืนยันคำเดิมตั้งแต่ดำรงตำแหน่ง ผบ.ทบ.ว่าไม่มีคุกลับในไทยแน่นอน ขอยืนยันแทนกองทัพบกด้วยว่าเราไม่รู้ ไม่เห็น และไม่ทราบจริงๆว่ามีคุกลับ หรือไม่ ตั้งอยู่ที่ไหน เป็นเรื่องเก่าเคยเป็นข่าวมาก่อน หน้านี้แล้ว หากมีจริงกรรมาธิการฯ ต้องระบุได้ว่าตั้งอยู่ที่ไหน,พล.อ.อุดมเดช สีตบุตร รมช.กลาโหม และ ผบ.ทบ.กล่าวเช่นเดียวกันว่า ไม่ได้รับรายงาน และไม่มีข้อมูล ไม่เคยมีการกระทำเช่นนั้น กองทัพระมัดระวังการก่อเหตุต่างๆอยู่แล้ว ยังไม่พบว่ามีการเคลื่อนไหวในไทย ขอให้ประชาชนและนักท่องเที่ยวมั่นใจ ทุกอย่างยังปกติดี ไม่ต้องกังวล
กรณีข้อเสนอจัดทำรัฐธรรมนูญใกล้เข้าสู่การพิจารณาของที่ประชุมสภาปฏิรูปแห่งชาติ (สปช.) และคณะกรรมาธิการยกร่างรัฐธรรมนูญในวันที่ 15-17 ธ.ค. ล่าสุดคณะอนุกรรมาธิการและคณะกรรมาธิการชุดต่างๆทั้งของ สปช. และคณะกรรมาธิการยกร่างฯ 
ข่าวหน้า1,เลือกตั้ง,คัดค้าน,นายกรัฐมนตรี,คณะรัฐมนตรี,โดยตรง